
La 9a edició del Festival BACHCELONA arrenca demà 

· El concert inaugural, a càrrec del prestigiós violinista Shunske Sato, abordarà dues cantates de Bach que incorporen petits tresors de música instrumental

· Donant un pas més enllà, el Festival acollirà concerts que posen a prova el virtuosisme dels artistes, com és el cas de “Més enllà de la Suite (I)”, amb Clara Pouvreau, que assumirà el repte d’interpretar una sonata escrita per violí i arranjada per violoncel 

· El Festival aposta per la recuperació del patrimoni musical local amb un homenatge al compositor renaixentista Joan Brudieu en el concert “Bach al Pi”


Barcelona, 30 de juny de 2021.- La 9a edició del Festival BACHCELONA, dedicat al compositor alemany J.S. Bach, comença demà. Fins el 8 de juliol, el públic podrà gaudir d’una programació variada amb 11 propostes que graviten entre els formats clàssics i moderns, amb un catàleg d’obres conegudes, com les Variacions Goldberg o les Suites per a violoncel, i d’altres menys habituals, com els motets de la família Bach.   

La inauguració del Festival aquest dijous comptarà amb la participació destacada de Shunske Sato, violinista i director de referència en l'àmbit bachià. Reconegut per les seves interpretacions captivadores, tant amb instruments moderns com històrics, Sato torna per tercer cop al Festival Bachcelona amb un repertori singular de cantates de J.S.Bach que inclouen  moviments virtuosos dels concerts instrumentals per a violí i oboè. Les cantates seran també les protagonistes del concert “Bach a la Mercè” que, juntament amb cantants i organistes de l’ESMUC, convida a fer un recorregut al voltant de les cantates més icòniques de Bach, amb àries i transcripcions de les simfonies instrumentals.

El Festival dedicarà dos concerts a les Variacions Goldberg. D’una banda, “Bach Noctàmbul”, amb Inés Moreno al clavecí, ofereix una proposta amb un format original en què el públic s'asseurà en gandules de platja en lloc de cadires (entrades exhaurides). D’altra banda, al concert “Gaudint Bach” —la clausura del Festival—, els músics Kai Gleusteen, Albert Coronado i Oscar Alabau, del Gran Teatre del Liceu, interpretaran aquesta obra emblemàtica de Bach amb corda. 

Per primer cop, el Festival BACHCELONA acollirà un concert per a infants de 0 a 4 anys. La Companyia Com Sona, formada per Oriol Aguilar, Marçal Ayats i Elena Pereta, estrena aquest dissabte “Ba Ba Bach!”, un espectacle lúdic on la música inspirada en melodies de J.S. Bach anima als més petits a fer volar la imaginació a través del so, els instruments, les vocalitzacions i les inflexions de la veu. 
Amb els concerts “Més enllà de la Suite (I i II)”, Clara Pouvreau i Markku Luolajan-Mikkola exploraran aquest cap de setmana les possibilitats tècniques i sonores del violoncel. Desmarcant-se dels formats clàssics, tocaran un seguit d’obres escrites originalment per a violí — la Sonata núm. 1 en sol menor BWV 1001 i la Partita núm. 2 en sol menor BWV 1004, que inclou la Ciaccona— i interpretades amb violoncel, una experiència gairebé inèdita.

Aquest moviment de la partita és també l’eix vertebrador de la secció “Flash Bach”, que en el documental “Back to Bach amb Gidon Kremer”, dirigit per  Daniel Finkernagel i Alexander Lück, se centra en l’experiència gairebé catàrtica del violinista letó en el moment d’enregistrar novament la Ciaccona després d’haver-ho fet ja dues dècades enrere.  

Trencant les barreres dels convencionalismes, Carles Marigó torna un any més al Bachcelona amb un concert performàtic que fusiona la música de Bach amb improvisacions i recursos audiovisuals, acompanyat per Francesc Isern. El resultat? “Breaking Bach”, un espectacle que porta la creativitat al límit, tant a nivell visual com sonor.  

El Festival BACHCELONA recupera el patrimoni musical del compositor renaixentista francocatalà Joan Brudieu per dialogar amb Bach. A càrrec de l’Ensemble Brudieu, el concert “Bach al Pi” pren la temàtica exequial com a fil conductor, amb els motets de la família Bach i el Rèquiem de Brudieu, oferint una proposta atípica que ret homenatge a algunes de les figures més representatives en l’àmbit de la música litúrgica catalana i centreeuropea.    

Amb entrades ja exhaurides des de fa setmanes, el Duo Cassadó, integrat per Marta Moll de Alba i Damián Martínez Marco, ha preparat un programa de caire reflexiu pel concert “Bach de Cambra”, amb la Suite per a violoncel número 3 BWV 1009 i obres de gran profunditat de Zoltan Kodály i Arvo Pärt.

Arran del context actual derivat de la pandemia, l’edició d’enguany comptarà amb quatre concerts solidaris: “Bach al Pi”, “Bach de Cambra”, “Bach a la Merce” i “Gaudint Bach”. Els fons recaptats aniran destinats a la Fundació Plat del Pobre, la Fundació Obra Mercedària, la Fundació Ana Ribot i al centre Xamfrà, que treballen per erradicar la pobresa, fomentar la inclusió social i lluitar contra l’Alzheimer.  

Els concerts tindran lloc en diferents espais de Barcelona, des del Recinte Modernista de Sant Pau, L’Auditori de Barcelona, el Museu de la Música i la Pedrera, fins la Basílica de Santa Maria del Pi i la Mercè, la Filmoteca de Catalunya, el Caixaforum i el Teatre Akadèmia. 

-Més informació a: https://www.bachcelona.com/ 
-Selecció d’imatges: https://bit.ly/3AdSGap 
-Video de presentació: https://www.youtube.com/watch?v=QDQf6-FcFoI  

